ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/67/ΕΚ με στόχο το περαιτέρω άνοιγμα των κοινοτικών ταχυδρομικών υπηρεσιών στον ανταγωνισμό ΠΟΥ ΤΡΟΠΟΠΟΙΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0139 COD

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/67/ΕΚ με στόχο το περαιτέρω άνοιγμα των κοινοτικών ταχυδρομικών υπηρεσιών στον ανταγωνισμό

1. Εισαγωγή

Το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της σχετικά με τις 3 τροπολογίες που πρότεινε το Κοινοβούλιο.

2. Ιστορικό

- Στις 30 Μαΐου 2000 η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 97/67/ΕΚ σχετικά με το περαιτέρω άνοιγμα των κοινοτικών ταχυδρομικών υπηρεσιών στον ανταγωνισμό [1]. Η πρόταση υποβλήθηκε στο Ευρωπαϊκό Κοινοβούλιο και στο Συμβούλιο στις 14 Ιουλίου 2000.

[1] COM(2000) 319 τελικό, ΕΕ C337, 28.11.2000

- στην 377η σύνοδο ολομέλειας, της 29ης Νοεμβρίου 2000 [2], η Οικονομική και Κοινωνική Επιτροπή εξέδωσε τη γνώμη της για την πρόταση.

[2] ΕΕ C 116 , 20/04/2001 σ. 0099 - 0105

- στην 36η σύνοδο ολομέλειας, της 4ης Δεκεμβρίου 2000 [3], η Επιτροπή των Περιφερειών εξέδωσε τη γνώμη της για την πρόταση.

[3] ΕΕ C 144, 16.5.2001, σ. 20

- το Ευρωπαϊκό Κοινοβούλιο εξέδωσε νομοθετικό ψήφισμα [4] που ενσωματώνει τη γνώμη του για την πρόταση της Επιτροπής, στη σύνοδο ολομέλειας της 14ης Δεκεμβρίου 2000.

[4] ΕΕ C 232, 17.8.2001, σ. 287-301

- την 21η Μαρτίου 2001, η Επιτροπή ενέκρινε τροποποιημένη πρόταση [5] με βάση τις θέσεις του Κοινοβουλίου, της Οικονομικής και Κοινωνικής Επιτροπής και της Επιτροπής των Περιφερειών.

[5] COM(2001) 109 τελικό, ΕΕ C 180 E , 26/06/2001 σ. 0291 - 0300

- την 6η Δεκεμβρίου 2001, το Συμβούλιο εξέδωσε κοινή θέση [6] (ειδική πλειοψηφία).

[6] CS/2001/14091

- την 10η Δεκεμβρίου 2001, η Επιτροπή εξέδωσε την ανακοίνωσή της προς το Ευρωπαϊκό Κοινοβούλιο [7] σχετικά με την κοινή θέση του Συμβουλίου.

[7] SEC(2001) 1961 τελικό

- την 13η Μαρτίου 2002, το Ευρωπαϊκό Κοινοβούλιο ψήφισε σε δεύτερη ανάγνωση 3 τροπολογίες στην κοινή θέση [8].

[8] A5-0058/2002

3. Σκοπός της πρότασης

Η οδηγία αποσκοπεί στην εκπλήρωση του στόχου ο οποίος τίθεται στην οδηγία 97/67/ΕΚ, δηλαδή στην πρόβλεψη μιας περαιτέρω σταδιακής και ελεγχόμενης απελευθέρωσης της ταχυδρομικής αγοράς από την 1η Ιανουαρίου 2003 και στον καθορισμό ενός χρονοδιαγράμματος για το περαιτέρω άνοιγμα της αγοράς. Επίσης αποβλέπει στην επίλυση των διαφόρων συναφών ζητημάτων που σχετίζονται με την εύρυθμη λειτουργία της εσωτερικής αγοράς ταχυδρομικών υπηρεσιών.

4. Γνώμη της Επιτροπής σχετικά με τις τροπολογίες του Ευρωπαϊκού Κοινοβουλίου

4.1. Τροπολογίες τις οποίες αποδέχθηκε η Επιτροπή

Σε δεύτερη ανάγνωση, το Ευρωπαϊκό Κοινοβούλιο ενέκρινε τρεις τροπολογίες στην κοινή θέση του Συμβουλίου.

Για τους λόγους που παρατίθενται κατωτέρω, η Επιτροπή είναι σε θέση να αποδεχθεί τις τροπολογίες αυτές.

Η τροπολογία 1 εισάγει, σε μια νέα αιτιολογική σκέψη, την υποχρέωση για την Επιτροπή να υποβάλλει τακτικά εκθέσεις στο Ευρωπαϊκό Κοινοβούλιο και στο Συμβούλιο σχετικά με την εφαρμογή της οδηγίας. Η τροπολογία αυτή είναι αποδεκτή, δεδομένου ότι θα επιτρέπει τόσο στο Ευρωπαϊκό Κοινοβούλιο όσο και στο Συμβούλιο να τηρούνται ενήμερα σχετικά με τις εξελίξεις του τομέα εντός του υφιστάμενου πλαισίου (δηλαδή, με την επέκταση των υφιστάμενων διατάξεων της αιτιολογικής σκέψης 40 της οδηγίας 97/67/ΕΚ).

Η τροπολογία 2 εισάγει συντακτικές τροποποιήσεις στο νέο άρθρο 7, παράγραφος 1, της οδηγίας με σκοπό τη διασφάλιση της καλύτερης αντιστοιχίας με τη διατύπωση του σημερινού άρθρου 7 της οδηγίας 97/67/ΕΚ και την αποφυγή της αναφοράς σε ακαθόριστους όρους («βασικές ταχυδρομικές υπηρεσίες»). Η μέριμνα για την καλύτερη ευθυγράμμιση της διατύπωσης με το σημερινό άρθρο 7 και για την αποφυγή ακαθόριστων όρων («βασικές ταχυδρομικές υπηρεσίες») καθώς και η σύνταξη της σχετικής τροπολογίας είναι αποδεκτές.

Η τροπολογία 3 εισάγει τροποποιήσεις στο άρθρο 23 της οδηγίας 97/67/ΕΚ με σκοπό τη θέσπιση της υποχρέωσης της Επιτροπής να υποβάλλει στο Ευρωπαϊκό Κοινοβούλιο και στο Συμβούλιο εκθέσεις σχετικά με την εφαρμογή της οδηγίας κάθε δύο έτη (για πρώτη δε φορά όχι αργότερα από τις 31 Δεκεμβρίου 2004), οι οποίες θα συνοδεύονται, ενδεχομένως, από προτάσεις προς το Ευρωπαϊκό Κοινοβούλιο και το Συμβούλιο. Η τροπολογία αυτή είναι αποδεκτή δεδομένου ότι θα επιτρέπει τόσο στο Ευρωπαϊκό Κοινοβούλιο όσο και στο Συμβούλιο να τηρούνται ενήμερα σχετικά με τις εξελίξεις του τομέα εντός του υφιστάμενου πλαισίου (δηλαδή, με την επέκταση των υφιστάμενων διατάξεων του άρθρου 23 της οδηγίας 97/67/ΕΚ και της σχετικής αιτιολογικής σκέψης 40).

4.2. Τροπολογίες τις οποίες απέρριψε η Επιτροπή

Ουδεμία.

5. Συμπέρασμα

Κατά συνέπεια, η Επιτροπή αποδέχεται όλες τις τροπολογίες που ψήφισε το Ευρωπαϊκό Κοινοβούλιο σε δεύτερη ανάγνωση.

Σύμφωνα με το άρθρο 250, παράγραφος 2, της Συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.